钦定古今图书集成/理学汇编/学行典/第226卷 > 《项氏孝友堂记》前人
## 钦定古今图书集成/理学汇编/学行典/第226卷 > 《项氏孝友堂记》前人

《孝友》者，翰院学士嘉禾项公兄弟二人奉亲而作也。
公以聪明之资，简重之器，魁杰㒞伟之材，佐圣天子
礼乐太和之治，光昭四海，格于上下。而公之令闻令
望，日新月盛，明良相逢，千载一时。天下之人莫不想
望风裁，仰慕公之为人，而不知公之所以致是者，盖
有其本矣。公自乡里，读书养亲，罔有违越。笃爱其弟，
恩意蔼然。及举孝廉，登显荣，敭历中外，虽身都富贵，
未尝一念不存乎亲也。而公之弟服勤致养，克尽子
职，亦未尝不以公之心为心也。孝友之至，通于神明，
故公之先尊及太夫人，咸被推恩，茂膺锡命者，虽曰
积善有自，盖公兄弟孝友，实有以获乎天下也。闲岁，
公奉命巡行淮东，得便道省谒，宠赉甚厚。公遂乘传
过乡里，拜太夫人于堂上，而太夫人寿考康宁，备五
福之盛。公奉觞上寿，兄弟怡怡，子孙绳绳，当世鲜与
比。檇李之闲，瞻望咨嗟，而山川草木亦与有荣焉。公
既得以申孝友之情于亲，而当世之人又有以知圣
天子孝治天下，深仁厚德，锡类无穷焉。公世本洛阳，
自大理评事公晋随驾南渡。晋生煜，煜生学士，显于
开禧、绍定，今兄弟德行道义，又为当世所重，则公世
济其美者，其来远矣。嗟夫！“咏《蓼萧》”于《小雅》，哦《鸣鸠》于
《豳风》，其为父子兄弟足法而后可以教国人者，予于
公之兄弟见之矣。公以堂属记于予。予乃本公之实
行，取“君陈”之义以表彰之，且为之文以华诸堂，非溢美，将“以为天下后世劝也。”公名相，字汝弼。弟曰栋，字
汝用。因并记之。俾子孙不忘焉。绍定二年。